Drukkoker vol konfetti ontwrig Boston bom-herdenking | Maroela Media
Die rugsak wat in Boylston-straat gevind is. Bron: WBZ-TV
CBS Boston berig Boylston-straat, waar die vorige bomontploffing plaasgevind het, moes Dinsdagaand ontruim word toe 'n kaalvoet-man met 'n lang, swart sluier en 'n sak in sy hande deur polisie op die toneel voorgekeer is. Hy het vir die polisie gesê daar is 'n drukkoker in die sak, waarop hulle die bomeenheid ontbied het. Dié sak en nog 'n sak wat op die toneel gevind is, is onskadelik gestel. In die een sak was 'n drukkoker vol konfetti.
Die man, wat as die 25-jarige Kayvon Edson identifiseer is, het "Boston Strong" geskree toe hy deur polisie in hegtenis geneem is.
Die voorval het plaasgevind enkele minute nadat die Norden-broers, wat verlede jaar se ontploffing oorleef het, 'n aflos-stap van 42km voltooi het.
Drie mense is dood en meer as 260 mense beseer toe twee bomme verlede jaar in Boylston-straat by die eindstreep van die Boston-marathon ontplof het.
Adjunkpresident Joe Biden het gister om 14:49, die tyd van die ontploffing verlede jaar, saam met oorlewendes en familielede van slagoffers van die bomontploffing 'n minuut van stilte by die toneel gehou.